b'\n_START_ARTICLE_\nCatalunya en Com\xc3\xba-Podem\n_START_SECTION_\nContext previ\n_START_PARAGRAPH_\nCatalunya en Com\xc3\xba \xc3\xa9s una formaci\xc3\xb3 pol\xc3\xadtica que actua en l\'\xc3\xa0mbit de Catalunya. Es van presentar el 19 de desembre de 2016 a Barcelona, en un acte on es va informar que part del grup impulsor estava format per membres d\'ICV, EUiA, Podem i Equo, i recolzat per noms com Vicen\xc3\xa7 Navarro, Arcadi Oliveres, Joan Subirats o Oriol Nel\xc2\xb7lo. El nou projecte pol\xc3\xadtic naixia amb la intenci\xc3\xb3 d\'aglutinar bona part de l\'esquerra a Catalunya. Una de les personalitats que va intervenir a l\'acte fou Xavier Dom\xc3\xa8nech, diputat d\'En Com\xc3\xba Podem al Congr\xc3\xa9s dels Diputats d\'Espanya, qui va remarcar que havien guanyat l\'alcaldia de Barcelona i les dues darreres eleccions generals. Dins del grup inicial d\'impulsors del projecte es trobaven Marta Ribas i David Cid (d\'ICV), Eva Balart i Toni Salado (EUiA), Joan Giner i \xc3\x80ngels Mart\xc3\xadnez (Podem) i Toni Ribas (Equo), tot i que la llista s\'allarga fins a la vuitantena de persones. Xavier Dom\xc3\xa8nech actua com a portaveu de l\'organitzaci\xc3\xb3._NEWLINE_El mar\xc3\xa7 de 2017 l\xe2\x80\x99executiva de Podem, liderada per Albano Dante Fachin, se\'n desvincul\xc3\xa0 per\xc3\xb2 despr\xc3\xa9s d\'un per\xc3\xadode de negociaci\xc3\xb3, alguns dels seus membres s\xc3\xad que es van quedar dins del projecte, com J\xc3\xa9ssica Albiach. Al maig van adoptar formalment el nom de Catalunya en Com\xc3\xba.\n_START_SECTION_\nIncorporaci\xc3\xb3 de Podem\n_START_PARAGRAPH_\nEls inscrits a Podem Catalunya van decidir conc\xc3\xb3rrer a les eleccions del 21 de desembre en coalici\xc3\xb3 amb Catalunya en Com\xc3\xba despr\xc3\xa9s que el s\xc3\xad va guanyar en la consulta impulsada per la direcci\xc3\xb3 estatal de Podem, que considerava que la conflu\xc3\xa8ncia podia obtenir un ampli suport de les bases de la seva marca catalana._NEWLINE_La consulta va realitzar-se de l\'1 al 7 de novembre de 2017 amb una participaci\xc3\xb3 hist\xc3\xb2rica de 17.379 inscrits \xe2\x80\x94prop del 60% de les bases\xe2\x80\x94, que van respondre a la pregunta: "Dones suport que Podem es presenti a les eleccions del 21 de desembre a Catalunya en coalici\xc3\xb3 amb Catalunya en Com\xc3\xba i les forces pol\xc3\xadtiques germanes que no avalem ni la declaraci\xc3\xb3 d\'independ\xc3\xa8ncia ni l\'aplicaci\xc3\xb3 de l\'article 155, amb la paraula Podem al nom de la coalici\xc3\xb3 i a la papereta?"._NEWLINE_Un total de 12.432 inscrits van optar per conc\xc3\xb3rrer als comicis en coalici\xc3\xb3 electoral amb Catalunya en Com\xc3\xba, mentre que 4.876 \xe2\x80\x94un 28% aproximadament\xe2\x80\x94 ho van rebutjar. Els resultats  van desembocar en la dimissi\xc3\xb3 del secretari general de Podem, Albano Dante Fachin, i de vuit membres m\xc3\xa9s del consell ciutad\xc3\xa0 catal\xc3\xa0._NEWLINE_Per tant, a partir del mes de novembre de 2017, el nom de la coalici\xc3\xb3 electoral passa a esdevenir Catalunya en Com\xc3\xba-Podem.\n_START_SECTION_\nIdeologia\n_START_PARAGRAPH_\nEl partit es defineix com una suma de partits d\'esquerres. Dins del seu ideari p\xc3\xbablic, promouen un model econ\xc3\xb2mic i ecol\xc3\xb2gic basat en el b\xc3\xa9 com\xc3\xba, una societat justa i igualit\xc3\xa0ria, un pa\xc3\xads fratern i sobir\xc3\xa0, feminista i inclusiu.'